title: Vykonávacie nariadenie Komisie (EÚ) 2020/684 z 18. mája 2020, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Kaki Ribera del Xúquer“ (CHOP)]

text:
                  25.5.2020

                  SK

                  Úradný vestník Európskej únie

                  L 160/1

         VYKONÁVACIE NARIADENIE KOMISIE (EÚ) 2020/684
         z 18. mája 2020,
         ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Kaki Ribera del Xúquer“ (CHOP)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 53 ods. 1 prvým pododsekom nariadenia (EÚ) č. 1151/2012 Komisia preskúmala žiadosť Španielska o schválenie zmeny špecifikácie chráneného označenia pôvodu „Kaki Ribera del Xúquer“ zapísaného do registra na základe nariadenia Komisie (ES) č. 245/2002 (2) zmeneného vykonávacím nariadením Komisie (EÚ) č. 1133/2013 (3).

                     (2)

                     Vzhľadom na to, že nejde o nepodstatnú zmenu v zmysle článku 53 ods. 2 nariadenia (EÚ) č. 1151/2012, Komisia danú žiadosť o zmenu uverejnila v zmysle článku 50 ods. 2 písm. a) uvedeného nariadenia v Úradnom vestníku Európskej únie (4).

                     (3)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zmena špecifikácie by sa mala schváliť,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Kaki Ribera del Xúquer“ (CHOP) sa schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 18. mája 2020

                  za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 343, 14.12.2012, s. 1.

            (2)  Nariadenie Komisie (ES) č. 245/2002 z 8. februára 2002, ktorým sa dopĺňa príloha k nariadeniu (ES) č. 2400/96 o zápise určitých názvov do Registra chránených označení pôvodu a chránených zemepisných označení ustanoveného v nariadení Rady (EHS) č. 2081/92 o ochrane zemepisných označení, a označení pôvodu poľnohospodárskych výrobkov a potravín (Ú. v. ES L 39, 9.2.2002, s. 12).

            (3)  Vykonávacie nariadenie Komisie (EÚ) č. 1133/2013 zo 7. novembra 2013, ktorým sa schvaľuje nepodstatná zmena špecifikácie názvu zapísaného do Registra chránených označení pôvodu a chránených zemepisných označení [Kaki Ribera del Xúquer (CHOP)] (Ú. v. EÚ L 302, 13.11.2013, s. 22).

            (4)  Ú. v. EÚ C 431, 23.12.2019, s. 41.


title: Vykonávacie nariadenie Komisie (EÚ) 2020/693 z 15. mája 2020 o zatriedení určitého tovaru do kombinovanej nomenklatúry

text:
                  26.5.2020

                  SK

                  Úradný vestník Európskej únie

                  L 162/1

         VYKONÁVACIE NARIADENIE KOMISIE (EÚ) 2020/693
         z 15. mája 2020
         o zatriedení určitého tovaru do kombinovanej nomenklatúry
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
         keďže:

                     (1)

                     S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

                     (2)

                     V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

                     (3)

                     Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.

                     (4)

                     Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.

                     (5)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.

            Článok 2
            Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.

            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Toto nariadenie je záväzné v celom rozsahu a priamo uplatniteľné vo všetkých členských štátoch.

            V Bruseli 15. mája 2020

                  Za Komisiu

                  v mene predsedníčky

               Philip KERMODE

                  poverený generálny riaditeľ

                  Generálne riaditeľstvo pre dane a colnú úniu

            (1)  Ú. v. EÚ L 269, 10.10.2013, s. 1.

            (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).

            PRÍLOHA

                        Opis tovaru

                        Zatriedenie
                        (číselný znak KN)

                        Odôvodnenie

                        (1)

                        (2)

                        (3)

                        Pásik z legovanej ocele (inej ako nehrdzavejúcej ocele) so šírkou približne 30 mm a s hrúbkou približne 0,02 mm, predkladaný vo zvitkoch. Výrobok má rovnomerný plný prierez po celej svojej dĺžke v tvare pravouholníka. Nie je povrchovo upravený.
                        Výrobok je vyrobený technikou kontinuálneho liatia nazývanou aj zvlákňovanie taveniny. Je navrhnutý na použitie v elektrotechnickom priemysle, napríklad na výrobu jadier transformátorov, jadier snímačov, jadier pre saturačné reaktory, magnetických zosilňovačov, izolačných perličiek a pulzných kompresorov.

                        7228 60 80

                        Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 1 m) k 72. kapitole a znením číselných znakov KN 7228, 7228 60  a 7228 60 80 .
                        Výrobok vzhľadom na svoje objektívne charakteristické vlastnosti a znaky vyhovuje definícii „ostatné tyče a prúty“ uvedenej v poznámke 1 m) k 72. kapitole, keďže má rovnomerný plný prierez po celej svojej dĺžke v tvare pravouholníka. Výrobok sa preto považuje za takto definovanú tyč.
                        Výrobok je vyrobený zvlákňovaním taveniny, čo je iná technika tvarovania kovov než valcovanie. Výrobným procesom je navyše technika kontinuálneho liatia, a nie technika tlakového liatia, preto výrobok nepatrí do rozsahu pôsobnosti poznámky 3 k 72. kapitole. Zatriedenie do položky 7226 ako ploché valcované výrobky z ostatnej legovanej ocele, so šírkou menšou ako 600 mm, alebo do položky 7227 ako tyče a prúty, valcové za tepla, je preto vylúčené.
                        Výrobok sa preto má zatriediť pod číselný znak KN 7228 60 80  ako ostatné tyče a prúty z ostatnej legovanej ocele.